CELEX: 62008CN0188
Language: el
Date: 2008-05-06 00:00:00
Title: Υπόθεση C-188/08: Προσφυγή της 6ης Μαΐου 2008 — Επιτροπή των Ευρωπαϊκών Κοινοτήτων κατά Ιρλανδίας

2.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 197/7
            
         Προσφυγή της 6ης Μαΐου 2008 — Επιτροπή των Ευρωπαϊκών Κοινοτήτων κατά Ιρλανδίας
   (Υπόθεση C-188/08)
   (2008/C 197/11)
   Γλώσσα διαδικασίας: η αγγλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán και D. Lawunmi)
   
      Καθής: Ιρλανδία
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι, καθόσον τα οικιακά λύματα, των οποίων η διάθεση πραγματοποιείται μέσω σηπτικών δεξαμενών και άλλων ατομικών συστημάτων επεξεργασίας στην ύπαιθρο, δεν καλύπτονται από άλλη κοινοτική ή ιρλανδική νομοθεσία, για τους σκοπούς του άρθρου 2, παράγραφος 1, στοιχείο β', της οδηγίας 75/442/ΕΟΚ του Συμβουλίου, της 15ης Ιουλίου 1975, περί των στερεών αποβλήτων (1), όπως τροποποιήθηκε με την οδηγία 91/156/ΕΟΚ του Συμβουλίου, της 18ης Μαρτίου 1991 (2), η Ιρλανδία παρέβη τις υποχρεώσεις που υπέχει από την οδηγία αυτή και βάσει της Συνθήκης περί ιδρύσεως της Ευρωπαϊκής Κοινότητας, παραλείποντας, αναφορικά με τα εν λόγω αστικά λύματα, να μεταφέρει πλήρως και ορθώς στην εθνική της νομοθεσία τις διατάξεις των άρθρων 4, 7, 8, 9, 10, 11, 12, 13 και 14 της εν λόγω οδηγίας·
            
         
               —
            
            
               να καταδικάσει την Ιρλανδία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή υποστηρίζει ότι στην Ιρλανδία δεν υπάρχει εθνική ή κοινοτική νομοθεσία, η οποία να προβλέπει τη σύμφωνη με την οδηγία διαχείριση των οικιακών λυμάτων των οποίων η διάθεση πραγματοποιείται μέσω σηπτικών δεξαμενών και άλλων ατομικών συστημάτων επεξεργασίας εκτός μεγάλων οικισμών.
   Ελλείψει άλλης νομοθεσίας, η Ιρλανδία υποχρεούται να μεταφέρει και να εφαρμόσει τις διατάξεις της οδηγίας στα εν λόγω λύματα. Ωστόσο, η Ιρλανδία δεν έχει μεταφέρει ούτε υποστηρίζει ότι μετέφερε τις διατάξεις αυτές. Περαιτέρω, δεν έχει συμμορφωθεί με τις διατάξεις αυτές στην πράξη. Ειδικότερα, η Ιρλανδία, όσον αφορά τα επίμαχα λύματα:
   
               —
            
            
               δεν έχει μεταφέρει τις διατάξεις του άρθρου 4 της οδηγίας. Η μεταφορά του άρθρου 4 είναι σημαντική διότι αυτό θέτει περιβαλλοντικούς σκοπούς, οι οποίοι πρέπει να επιτευχθούν και να τηρηθούν σε σχέση με άλλες υποχρεώσεις που προβλέπει η οδηγία. Η Επιτροπή υποστηρίζει ότι δεν τηρήθηκε επίσης στην πράξη το άρθρο 4 στη λεκάνη απορροής Lough Leane, όπως προκύπτει από τα αποδεικτικά στοιχεία που επικαλέστηκε για περιβαλλοντική ζημία λόγω μη επαρκούς ελέγχου των σηπτικών δεξαμενών.
            
         
               —
            
            
               δεν έχει μεταφέρει τις διατάξεις του άρθρου 7 της οδηγίας. Το άρθρο 7 είναι σημαντικό διότι προβλέπει, μεταξύ άλλων, τη σύνταξη σχεδίων διαχείρισης ευρείας κλίμακας για τη διάθεση αποβλήτων σε κατάλληλες τοποθεσίες προς αποφυγή περιβαλλοντικών ζημιών. Εκτός από τη μη μεταφορά του άρθρου 7 της οδηγίας, η Ιρλανδία παρέλειψε στην πράξη να εκπονήσει σχέδια που να πληρούν τις απαιτήσεις του άρθρου 7 για σηπτικές δεξαμενές και άλλα ατομικά συστήματα επεξεργασίας.
            
         
               —
            
            
               δεν έχει μεταφέρει τις διατάξεις του άρθρου 8 της οδηγίας. Το άρθρο 8 είναι σημαντικό διότι προβλέπει τη σύμφωνη με την οδηγία διάθεση των αποβλήτων. Επίσης δεν τηρήθηκε στην πράξη το άρθρο 8 στην Ιρλανδία, καθόσον η Ιρλανδία δεν εξασφαλίζει τη σύμφωνη με την οδηγία διάθεση των οικιακών λυμάτων.
            
         
               —
            
            
               δεν έχει μεταφέρει τις διατάξεις του άρθρου 9 της οδηγίας. Το άρθρο 9 είναι σημαντικό διότι προβλέπει την προηγούμενη χορήγηση επίσημης άδειας με περιβαλλοντικές εγγυήσεις για τον τρόπο διάθεσης των αποβλήτων. Οι έλεγχοι που διενεργεί η Ιρλανδία στην πράξη σε σηπτικές δεξαμενές και άλλα ατομικά συστήματα επεξεργασίας δεν είναι ισοδύναμοι με αποτέλεσμα τη μη συμμόρφωσή της στην πράξη με το άρθρο 9.
            
         
               —
            
            
               δεν έχει μεταφέρει τις διατάξεις του άρθρου 10 της οδηγίας. Η Επιτροπή φρονεί ότι η διάθεση λυμάτων μέσω σηπτικών δεξαμενών ή άλλων ατομικών συστημάτων συνιστά σχεδόν πάντα στην πράξη διάθεση για τους σκοπούς της οδηγίας. Ωστόσο, σε ορισμένες περιπτώσεις, δεν αποκλείεται να μπορεί να θεωρηθεί ότι η μέθοδος επεξεργασίας είναι εργασία ανάκτησης. Αυτό θα μπορούσε να συμβεί, για παράδειγμα, στην περίπτωση της ξηρής λιπασματοποίησης των οικιακών λυμάτων με σκοπό την περαιτέρω χρησιμοποίησή τους ως λίπασμα. Γι' αυτό, η Επιτροπή περιέλαβε το άρθρο 10 στην παρούσα προσφυγή.
            
         
               —
            
            
               δεν έχει μεταφέρει τις διατάξεις του άρθρου 11 της οδηγίας. Η Ιρλανδία δεν ισχυρίζεται, για τους σκοπούς του άρθρου 11, παράγραφος 3, ή άλλως, ότι έχει μεταφέρει τις διατάξεις του άρθρου 11 της οδηγίας, αλλά αν τυχόν ισχυριστεί κάτι τέτοιο, η Επιτροπή υποστηρίζει ότι οι κανόνες που έχει θεσπίσει για σηπτικές δεξαμενές και άλλα ατομικά συστήματα επεξεργασίας δεν συνιστούν μεταφορά του άρθρου 11, παράγραφοι 1 και 2, της οδηγίας. Ειδικότερα, οι κανόνες που ισχύουν στην Ιρλανδία δεν εξασφαλίζουν την τήρηση των προϋποθέσεων του άρθρου 4 της οδηγίας. Επιπλέον, δεν υπάρχει σύστημα καταχώρισης των σηπτικών δεξαμενών και των άλλων ατομικών συστημάτων επεξεργασίας.
            
         
               —
            
            
               δεν έχει μεταφέρει τις διατάξεις του άρθρου 12 της οδηγίας. Το άρθρο 12 είναι σημαντικό για τις σηπτικές δεξαμενές και τα άλλα ατομικά συστήματα επεξεργασίας καθόσον, για την αποτελεσματική λειτουργία των συστημάτων αυτών απαιτείται η περιοδική αφαίρεση και διάθεση της λάσπης. Όταν για την εν λόγω αφαίρεση και διάθεση παρέχονται επαγγελματικές υπηρεσίες, η περίπτωση αυτή δεν αντιμετωπίζεται από το ιρλανδικό δίκαιο και την ιρλανδική πρακτική σύμφωνα με την οδηγία.
            
         
               —
            
            
               δεν έχει μεταφέρει τις διατάξεις του άρθρου 13 της οδηγίας. Το άρθρο 13 είναι σημαντικό διότι, χωρίς τη δέουσα συντήρηση, ακόμη και σηπτικές δεξαμενές και άλλα ατομικά συστήματα επεξεργασίας που βρίσκονται στις κατάλληλες τοποθεσίες και έχουν εγκατασταθεί καταλλήλως μπορούν να εμφανίσουν δυσλειτουργίες και να προκαλέσουν περιβαλλοντική ζημία. Ως εκ τούτου, ένα σύστημα ελέγχων είναι ιδιαίτερα σημαντικό. Τα στοιχεία της μελέτης Lough Leane αποδεικνύουν ότι, εκτός από τη μη μεταφορά των διατάξεων του άρθρου 13 της οδηγίας, η Ιρλανδία δεν τήρησε τις διατάξεις αυτές στην πράξη όσον αφορά τις σηπτικές δεξαμενές και τα άλλα ατομικά συστήματα επεξεργασίας.
            
         
               —
            
            
               δεν έχει μεταφέρει τις διατάξεις του άρθρου 14 της οδηγίας. Το άρθρο 14 της οδηγίας είναι σημαντικό όσον αφορά την τήρηση αρχείων που συμβάλουν στην εξασφάλιση της μη υπερφόρτωσης και της δέουσας συντήρησης των σηπτικών δεξαμενών και των άλλων ατομικών συστημάτων επεξεργασίας. Τα στοιχεία της μελέτης Lough Leane αποδεικνύουν ότι, εκτός από τη μη μεταφορά των διατάξεων του άρθρου 14 της οδηγίας, η Ιρλανδία δεν τήρησε τις διατάξεις αυτές στην πράξη όσον αφορά τις σηπτικές δεξαμενές και τα άλλα ατομικά συστήματα επεξεργασίας.
            
         
      (1)  ΕΕ ειδ. έκδ. 15/001, σ. 86.
   
      (2)  ΕΕ L 78, σ. 32.